กรมป่าไม้ ลุย จับผู้ต้องหา คดีไฟไหม้ป่าลำปาง เจอแท่งยากันยุง-ไม้ขีดไฟ
กรมป่าไม้ จับผู้ต้องหา คดีไฟไหม้ป่าลำปางได้แล้ว พบแท่งยากันยุง-ไม้ขีดไฟมัดรวมกัน 3 ชิ้น จะนำไปใช้ในการวางเพลิงพื้นที่ป่า เผยจับมือเผาได้ 455 ราย ที่จ.เชียงใหม่มากสุดวันที่ 22 ก.พ. นายอรรถพล เจริญชันษา อธิบดีกรมป่าไม้ เปิดเผยว่า พล.ต.ต.อนุชา อ่วมเจริญ ผู้บังคับการตำรวจภูธรจังหวัดลำปาง พร้อมพนักงานสอบสวน สภ.แม่ทะ จ.ลำปาง และเจ้าหน้าที่หน่วยป้องกันรักษาป่าที่ ลป 14 (แม่ทะ) กรมป่าไม้ ได้นำผู้ต้องหาในคดีเหตุไฟไหม้ป่าหลังโรงโม่หินแห่งหนึ่ง ในพื้นที่บ้านแม่ทะ ม.1 ต.แม่ทะ อ.แม่ทะ จ.ลำปาง เมื่อวันที่ 21 ก.พ.ที่ผ่านมา คือ นายอุดมสินธ์ ธิธรรมมา อายุ 68 ปี บ้านเลขที่ 186/3 ม.1 ต.แม่ทะ อ.แม่ทะ จ.ลำปาง ไปชี้ที่เกิดเหตุ บริเวณเพิงพักของผู้ต้องหา หลังพบวัตถุที่ประกอบด้วยแท่งยากันยุงและไม้ขีดไฟ มัดรวมกัน จำนวน 3 ชิ้น ซึ่งเป็นลักษณะของวัตถุที่จะนำไปใช้ในการวางเพลิงในพื้นที่ป่า ในเบื้องต้นผู้ต้องหาได้ให้ปากคำว่า วัตถุที่ประกอบขึ้นดังกล่าว คือ แท่งยากันยุงกับไม้ขีดไฟ เป็นของตนจริง แต่จะนำไปใช้เผาไร่เผานาของตนเองในพื้นที่ อ.แม่ทะอธิบดีกรมป่าไม้ กล่าวต่อว่า ในเบื้องต้น เจ้าหน้าที่หน่วยป้องกันรักษาป่าที่ ลป 14 (แม่ทะ) และพนักงานสอบสวน สภ.แม่ทะ ได้แจ้งข้อกล่าวหากับ นายอุดมสินธิ์ ผู้ต้องหา ตามข้อกล่าวหาดังนี้ พ.ร.บ.ป่าไม้ พ.ศ.2484 มาตรา 54 และมาตรา 72 ตรี พ.ร.บ.ป่าสงวนแห่งชาติ พ.ศ.2507 มาตรา 14 และมาตรา 31 พ.ร.บ.สาธารณสุข พ.ศ.2535 มาตรา 25 (4) และมาตรา 27 และมาตรา 28 พ.ร.บ.ส่งเสริมและรักษาคุณภาพสิ่งแวดล้อมแห่งชาติ พ.ศ.2535 มาตรา 97พ.ร.บ.สภาตำบลและองค์การบริหารส่วนตำบล พ.ศ.2537 แก้ไขเพิ่มเติมถึงฉบับที่ 6 พ.ศ.2525 มาตรา 67(7) และมาตรา 71 และ พ.ร.บ.อาวุธปืนนายอรรถพล กล่าวอีกว่า สำหรับการจับกุมผู้กระทำความผิดในการเผาป่า ขณะนี้จับได้ทั้งสิ้น 455 ราย ในพื้นที่ จ.เชียงใหม่ มากที่สุด 103 ราย ลำปาง 61 ราย แพร่ 51 ราย เชียงราย 40 ราย ลำพูนกับพะเยา 34 ราย น่าน 21 ราย แม่ฮ่องสอน 18 ราย และตาก 12 ราย
กรมป่าไม้ จับผู้ต้องหา คดีไฟไหม้ป่าลำปางได้แล้ว พบแท่งยากันยุง-ไม้ขีดไฟมัดรวมกัน 3 ชิ้น จะนำไปใช้ในการวางเพลิงพื้นที่ป่า เผยจับมือเผาได้ 455 ราย ที่จ.เชียงใหม่มากสุด 
เผาป่า,กรมป่าไม้,แท่งยากันยุง-ไม้ขีดไฟ,เผ่าป่าลำปาง,ผู้ต้องหาคดีไฟไหม้ป่า,อรรถพล เจริญชันษา,อธิบดีกรมป่าไม้,ข่าวทั่วไป